CELEX: 32018D0695
Language: et
Date: 2018-04-30 00:00:00
Title: Komisjoni rakendusotsus (EL) 2018/695, 30. aprill 2018, Euroopa Parlamendi ja nõukogu direktiivi 2010/35/EL artikli 31 lõike 1 alusel Taani võetud meetme kohta seoses PrimaDonna/Compolite CS tüüpi 10 kg ja 5 kg komposiitgaasiballoonide kõrvaldamise ja tagasivõtmisega (teatavaks tehtud numbri C(2018) 2535 all) (EMPs kohaldatav tekst )

8.5.2018   
            
            
               ET
            
            
               Euroopa Liidu Teataja
            
            
               L 117/19
            
         KOMISJONI RAKENDUSOTSUS (EL) 2018/695,
   30. aprill 2018,
   Euroopa Parlamendi ja nõukogu direktiivi 2010/35/EL artikli 31 lõike 1 alusel Taani võetud meetme kohta seoses PrimaDonna/Compolite CS tüüpi 10 kg ja 5 kg komposiitgaasiballoonide kõrvaldamise ja tagasivõtmisega
   
      
         (teatavaks tehtud numbri C(2018) 2535 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   Euroopa Parlamendi ja nõukogu 16. juuni 2010. aasta direktiivi 2010/35/EL, transporditavate surveseadmete kohta ja millega tunnistatakse kehtetuks nõukogu direktiivid 76/767/EMÜ, 84/525/EMÜ, 84/526/EMÜ, 84/527/EMÜ ja 1999/36/EÜ, (1) eriti selle artikli 31 lõiget 1,
   ning arvestades järgmist:
   
               (1)
            
            
               Pärast mitmeid õnnetusi teatas Taani 2016. aasta augustis vastavalt direktiivi 2010/35/EL artiklile 30 komisjonile meetmest turult kõrvaldada ja tagasi võtta komposiitgaasiballoonid, mille on tootnud Composite Scandinavia AB (Kompositvägen 3, 943 33 Öjebyn, Rootsi) ja Taanis turustanud Primagaz Danmark A/S.
            
         
               (2)
            
            
               Asjaomaste toodete tootja on ettevõtja Composite Scandinavia AB. Tüübimärgistusega „Compolite CS6“ ja „Compolite CS 10, Passion 10“ gaasiballoonid on saanud tüübikinnituse vastavalt EÜ tüübihindamissertifikaatidele nr 01-794441 ja 08-11688701, mille teavitatud asutus Inspecta Sweden AB on välja andnud selliste katsete alusel, mis on tehtud vastavalt standarditele EN 12245:2002 ja EN 14427:2004+A1:2005. Ettevõtja Primagaz Danmark A/S müüs kõnealuseid gaasiballoone kaubanime „PrimaDonna 5 kg, kood 1305“ ja „PrimaDonna 10 kg, kood 1310“ all. Eespool nimetatud tüübimärgistussertifikaatide kohaselt projekteeritud gaasiballoone gaasiga töötavate kahveltõstukite jaoks ei kõrvaldata ega kutsuta tagasi.
            
         
               (3)
            
            
               Transporditavate surveseadmete suhtes kohaldatavad tehnilised nõuded on esitatud Euroopa Parlamendi ja nõukogu direktiivi 2008/68/EÜ (2) lisades. Vastavalt direktiivi 2008/68/EÜ I lisa jaotise I.1 punktis 6.2.4.1 ja II lisa jaotises II.1 esitatud konkreetsetele nõuetele tuleb siis, kui samade nõuete kohaldamisel on viidatud rohkem kui ühele standardile, kohaldada neist ainult ühte, aga täielikult, kui ei ole ette nähtud teisiti. Seepärast ei anta tüübikinnitustunnistust välja kahe erineva standardi kohaselt.
            
         
               (4)
            
            
               Standardi EN 12245:2002 klausliga 5.2.12 on ette nähtud, et balloonid ei tohi puruneda kahe minuti jooksul alates tulekatse algusest, samas kui standardi EN 14427:2004+A1:2005 klauslitega 5.2.13.1 ja 5.2.13.2 on ette nähtud, et balloonid ei tohi suurt kahju tekitades puruneda sellise katse käigus, mille eeldatav pikkus on vähemalt 30 minutit.
            
         
               (5)
            
            
               Taani teatele oli lisatud selliste katsete aruanne, mille Taani tuletõrje ja ohutuse tehnoloogiainstituut (DBI) oli teinud standardi EN 14427:2004+A1:2005 kohaselt kõnealuste komposiitgaasiballoonidega. Vastavalt katsearuandele ei vastanud katsetatud balloonid standardi klauslites 5.2.13.1 ja 5.2.13.2 kirjeldatud kriteeriumidele, kuna need purunesid suurt kahju tekitades juba vähem kui kolme minuti pärast.
            
         
               (6)
            
            
               Seepärast nõudsid Taani ametiasutused kõnealuste gaasiballoonide turustajalt, et ta peab sellised komposiitgaasiballoonid turustusahelast kõrvaldama ja tarbijatele müüdud balloonid tagasi võtma.
            
         
               (7)
            
            
               Komisjon palus tootjal ja turustajal esitada oma märkused seoses Taani ametiasutuste poolt võetud meetmega. Oma vastuses väitis tootja Composite Scandinavia AB, et otsus on põhjendamatu, sest toodetega kaasnevat ohtu hinnati valesti, ning et tooted vastavad kõigile asjaomastele ohutusnõuetele. Tootja andmete kohaselt ei tõendanud toodete ebaõige kasutamine või otsene kokkupuude tulega seda, et tooted kujutaksid endast tõsist ohtu. Taani ametasutuste otsuse seadis kahtluse alla ka turustaja Primagaz Danmark A/S.
            
         
               (8)
            
            
               Pärast konsulteerimist teavitati komisjoni, et Soome, Rootsi ja Norra on samade toodete suhtes võtnud sarnased kõrvaldamismeetmed.
            
         
               (9)
            
            
               Taani ametiasutuste esitatud tõendite uurimine kinnitas, et eespool nimetatud komposiitgaasiballoonid ei vasta direktiivis 2008/68/EÜ (ohtlike kaupade siseveo kohta) sätestatud nõuetele. Seega kujutavad komposiitgaasiballoonid endast tõsist ohtu ning tuleks turult kõrvaldada ja tagasi võtta,
            
         ON VASTU VÕTNUD KÄESOLEVA OTSUSE:
   Artikkel 1
   Taani võetud meede seoses Composite Scandinavia toodetud PrimaDonna/Compolite CS tüüpi 10 kg ja 5 kg komposiitgaasiballoonide kõrvaldamise ja tagasivõtmisega on põhjendatud.
   Artikkel 2
   Käesolev otsus on adresseeritud liikmesriikidele.
   
      Brüssel, 30. aprill 2018
      
         
            Komisjoni nimel
         
         
            komisjoni liige
         
         Violeta BULC
      
   
   
      (1)  ELT L 165, 30.6.2010, lk 1.
   
      (2)  Euroopa Parlamendi ja nõukogu 24. septembri 2008. aasta direktiiv 2008/68/EÜ ohtlike kaupade siseveo kohta (ELT L 260, 30.9.2008, lk 13).